Morgan Freeman

Morgan Freeman (* 1. jún 1937, Memphis, Tennessee, USA) je americký herec a režisér, ktorý za svoju prácu získal niekoľko prestížnych ocenení, vrátane ceny Americkej filmovej akadémie Oscar, alebo Krištáľový glóbus za mimoriadny umelecký prínos svetovému filmu na Medzinárodnom filmovom festivale v Karlových Varoch.

S herectvom začal už ako osemročné dieťa, do štúdií na univerzite získal niekoľko ďalších skúseností aj ocenenie - potom ale herectvo opustil a v roku 1955 začal pracovať pre US Air Force ako mechanik . V roku 1960 sa presťahoval do Los Angeles a neskôr začal vystupovať v divadlách a muzikáloch v New Yorku a San Franciscu. Jeho kariéru uznávaného herca odštartovali až na prelome 80. a 90. rokov 20. storočia hlavné herecké úlohy vo filmoch Vodič slečny Daisy a predovšetkým Vykúpenie z väznice Shawshank (podľa mnohých jeho najlepší výkon vôbec, film patrí k divácky najlepšie hodnoteným snímkam v histórii). V súčasnosti patrí k často obsadzovaným hercom a to ako v hollywoodských veľkofilmoch (Batman začína), tak v snímkach menších produkcií (Million Dollar Baby). Za posledne spomínaný film získal aj v roku 2005 po troch predchádzajúcich nomináciách Oscara.

Morgan Freeman je druhýkrát ženatý a má štyri deti - dvoch synov a dve dcéry (jednu z nich adoptovanú). V súčasnosti žije v malom mestečku Charleston v Mississippi a vlastní reštauráciu s klubom v neďalekom meste Clarksdale. Pozornosť verejnosti v USA upútalo jeho vyjadrenia o kontraproduktívnosti Mesiaca čiernej histórie; podľa jeho názoru zdôrazňovanie odlišnosti farby kože len udržiava rasizmus pri živote.

Má hviezdu na Hollywoodskom chodníku slávy.

 Vybraná filmografia 
 Brubaker (1980) ... Walter
 Vodič slečny Daisy (1989) ... Hoke Colburn
 Robin Hood: Kráľ zbojníkov (1991) ... Azeem
 Nezmieriteľní (1992) ... Ned Logan
 Vykúpenie z väznice Shawshank (1994) ... Ellis Boyd "Red" Redding
 Sedem (1995) ... detektív por. William Somerset
 Smrtiaca epidémia (1995) ... generál Billy Ford
 Drvivý dopad (1998) ... prezident Tom Beck
 Najhoršie obavy (2002) ... riaditeľ CIA William Cabot
 Božský Bruce (2003) ... boh
 Million Dollar Baby (2004) ... Eddie "Scrap Iron" Dupris
 Odtrhnutý z reťaze (2005) ... ladič pián Sam
 Batman začína (2005) ... Lucius Fox
  Božský Evan (2007) ... boh
 Kým si po nás príde (2007) ... Carter Chambers
 Temný rytier (2008) ... Lucius Fox
 Zlodejská partia (2008) ... Keith Ripley
 Starí a nepokojní (2009) ... Charles Peterson
 RED (2010) ... Joe Mathenson
 Návrat Temného rytiera (2012) ... Lucius Fox
 Podfukári (Now you see me)-(2013) ... Thaddeus Bradley
 Nevedomie (2013) ... Malcolm Beech
 Pád Bieleho domu (2013 ) ... Allan Trumbull
 Frajeri vo Vegas  (2013 ) ... Archie
 Lucy (2014 ) ... Samuel Norman
  Podfukári 2 (Now you see me 2)-(2016)...  Thaddeus Bradley
  Londýn v plameňoch (2016) Allan Trumbull

 Iné projekty 


 Externé odkazy  



 Zdroj 

Kategória:Divadelní herci USA
Kategória:Filmoví herci USA
Kategória:Televízni herci USA
Kategória:Filmoví režiséri USA
Kategória:Divadelní herci afroamerického pôvodu
Kategória:Filmoví herci afroamerického pôvodu
Kategória:Televízni herci afroamerického pôvodu
Kategória:Hollywoodsky chodník slávy
Kategória:Držitelia Oscara za najlepší mužský herecký výkon vo vedľajšej úlohe
Kategória:Držitelia ceny Zlatý glóbus
Kategória:Držitelia ceny Independent Spirit Award
Kategória:Osobnosti USA afroamerického pôvodu
Kategória:Osobnosti z Memphisu (Tennessee)
Kategória:Účastníci Medzinárodného filmového festivalu Karlovy Vary